
Comisia pentru muncă şi protecţie socială


Nr. 27/154/11 decembrie 2002
AVIZ

1. asupra propunerii legislative privind exercitarea profesiei de inginer
2. În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată, spre dezbatere şi avizare, cu propunerea legislativă privind exercitarea profesiei de inginer, trimisă comisiei cu adresa nr. 106 din 27 mai 2002.

3. Potrivit prevederilor art.60 din Regulamentul Camerei Deputaţilor, membrii Comisiei pentru muncă şi protecţie socială au examinat propunerea legislativă mai sus menţionată în şedinţa din 10 decembrie 2002.

4. În urma dezbaterilor, membrii comisiei au hotărât avizarea negativă a propunerii legislative din următoarele considerente:

5. Propunerea are un caracter restrictiv întrucât instituie obligaţia persoanelor ce au profesia de inginer să se integreze unor asociaţii profesionale, fapt ce contravine Constituţiei României, care prevede libertatea de asociaţie şi nu obligativitatea ei.

6. Propunerea instituie norme ce reglementează profesia de inginer, fapt ce  are un caracter redundant, nefiind necesară o prevedere legislativă în acest sens. Titlul de inginer şi dreptul de a purta acest titlu este conferit prin chiar diploma obţinută după finalizarea studiilor superioare inginereşti şi susţinerea licenţei.

7. Introduce în mod ilegal noţiunea de “ucenicie”, în sensul obligării inginerului absolvent de a-şi desfăşura activitatea de stagiatură pe o perioadă de 2 ani sub îndrumarea unui inginer cu drept de semnătură.

8. De asemenea, propunerea conţine unele sancţiuni contrare dispoziţiilor noului Cod al Muncii.

